কবি ডব্লিউ এইচ অডেন কবিতায় কবির জীবনকে খুঁজে পাওয়ার প্রচেষ্টার ঘোরতর বিরোধী ছিলেন। ১৯৩৬ সালে রচিত ‘হু ইজ হু’ শীর্ষক একটি কবিতায় এ প্রচেষ্টাকে ঠাট্টা করে লিখছেন যে এক শিলিং দিয়ে কেনা যে কোন জীবনচরিত কবির জীবন সম্পর্কে তোমাকে সব তথ্য দেবে: কবে তাকে পিতা পিটিয়েছিল, কবে সে স্কুল পালিয়েছিল ইত্যাদি। কবিতাটি একটি চতুর্দশপদী। ষষ্ঠীপদে গিয়ে বলছেন, হয়ত কবি সম্পর্কে তোমাকে এমন তথ্যও দেয়া হবে যে কোন গৃহরমণীর জন্য কবির প্রাণ উদ্বেলিত ছিল, যে গৃহরমণী আবার ছিলেন ভয়ঙ্কর গৃহকাজে ব্যস্ত, আর কবির প্রতি ছিলেন সাংঘাতিক উদাসীন, যিনি কবির প্রেম–ভরভর লম্বা লম্বা চিঠির কোনটির হয়ত উত্তর দিতেন, বেশিরভাগেরই দিতেন না, কিন্তু কোন চিঠিই সংগ্রহে রাখতেন না।